Pakolaiset jonottivat Unkarin ja Serbian rajalla pääsyä Unkarin puolelle heinäkuussa 2016.

Pakolaiset jonottivat Unkarin ja Serbian rajalla pääsyä Unkarin puolelle heinäkuussa 2016. Edvard Molnar / EPA

Ainakin Itävalta, Tanska ja Saksa ovat neuvotelleet karkotusleirien perustamisesta unionin ulkopuolelle. Näin kertoivat Tanskan pääministeri ja Itävallan liittokansleri keskiviikkona Reutersin mukaan.

Leireihin kerättäisiin odottamaan käännytystä unionin alueelta sellaiset maahantulijat, jotka ovat saaneet kielteisen turvapaikkapäätöksen.

Tanskan pääministerin Lars Løkke Rasmussenin mukaan asiasta on neuvoteltu jäsenmaiden hallitusten kesken. Rasmussenin mukaan uudet leirit voisivat tuoda parannusta EU:n turvapaikkajärjestelmään.

Rasmussen uskoo, että järjestelmä voitaisiin osittain ottaa käyttöön tänä vuonna.

Itävallan liittokansleri Sebastian Kurz vahvisti suunnitelmat ja sanoi keskustelun asiasta olevan jo pitkällä.

Sekä Rasmussen että Kurz sanoivat, että keskusteluja on ollut suoraan Euroopan eri maiden hallitusten kesken.

Itävalta on seuraava EU:n puheenjohtajamaa.

Itävalta aikoo Kurzin mukaan nostaa unioniin kohdistuvan siirtolaisuuden tyrehdyttämisen keskeiseksi teemaksi, kun Itävallasta tulee heinäkuun alussa EU:n puheenjohtaja.

EU:n komission puheenjohtaja Jean-Claude Juncker ei keskiviikkona tyrmännyt ehdotusta. Hän kommentoi asiaa yhteisessä tiedotustilaisuudessa Kurzin kanssa.

Lähteet: Reuters, AFP